ผู้บัญชาการทหารบก ระบุ กองทัพกลับมาอยู่ในระบบปกติ ขอให้ทุกคนอย่าอยู่กับอดีต และช่วยกันเดินหน้าประชาธิปไตย
พลเอก อภิรัชต์ คงสมพงษ์ ผู้บัญชาการทหารบก เปิดเผยกรณีที่มีการปล่อยข่าวปลอม อ้างคำพูดของตนเองเรื่องการอภิปรายนายกรัฐมนตรีจนทำให้สังคมเข้าใจผิดนั้น ว่า ตนเองได้ปฏิเสธไปแล้วว่า ไม่เคยพูด ส่วนการดูแลสถานการณ์ความมั่นคงภายในหลังจากไม่มีกองกำลังรักษาความสงบและเรียบร้อย (กกล.รส.) ตนเองในฐานะรองผู้อำนวยการรักษาความมั่นคงภายในราชอาณาจักร จะดูแลเรื่องการจัดระเบียบสังคมต่อไปอย่างไร เพื่อไม่ให้กลับมาเป็นเหมือนเดิมนั้น โดยขอให้ทุกคนอย่าอยู่กับอดีต ขณะนี้กองทัพกลับมาอยู่ในระบบการทำงานของกองทัพแล้ว จึงขอให้ร่วมกันก้าวข้ามและช่วยกันเดินหน้าต่อไป         อย่างไรก็ตาม กองทัพเป็นส่วนหนึ่งของรัฐบาล แต่ในแง่ของความผูกพันธ์ในสายการบังคับบัญชา ก็ต้องฟังรัฐมนตรีว่าการกระทรวงกลาโหม ถึงแม้รัฐมนตรีว่าการกระทรวงกลาโหม จะเป็นนายกรัฐมนตรี ก็ต้องยึดตามสายการบังคับบัญชาและต้องเชื่อฟัง        ส่วนกรณีมีการฟ้องร้องกับผู้ที่ปล่อยข่าวปลอมลงในเพจโซเชียลหรือไม่ ผู้บัญชาการทหารบก กล่าวว่า ไม่ฟ้อง และไม่กังวลใจสถานการณ์ทางการเมืองต่อจากนี้ พร้อมยืนยัน การปรับเปลี่ยนคณะรัฐมนตรีชุดใหม่ของรัฐบาล ไม่มีผลกระทบต่อการแก้ไขปัญหา 3 จังหวัดชายแดนภาคใต้ เพราะการปฏิบัติยังดำเนินการไปตามปกติ